時代 (電影)

《時代》係一套於2020年拍攝嘅香港愛國電影，以2019年6月爆發嘅反對逃犯條例修訂草案運動作背景，由楊明、莊思明、莊思敏、曹永廉、李霖恩、翟俊朗、喬寶寶同布偉傑等主演，內容講述「外國勢力」令香港社會衝突，要靠《港區國安法》令香港「恢復秩序」。電影由時代電影有限公司拍攝，江湖猛人尹國駒旗下馬來西亞上市公司 INIX 贊助。由於電影故事對《港區國安法》作明確咁樣支持，加上多名主要演員都係親中派支持者，有啲媒體同網民將電影比喻作抗日神劇、「港版《建國大業》」。

演員 
 楊明︰警察
 莊思明︰見習記者
 許芯悅
 莊思敏

另外，曹永廉同莊思敏嘅角色係兩兄妹。

記事及爭議 
電影無論係主演嘅演員或劇本本身，都帶有強烈嘅親中色彩，莊思敏接受訪問時嘅時候亦話，呢個某程度上都係一種表態，另一演員曹永廉就聲稱想帶出「較正常的想法」導演翟艾頓亦同意題材較敏感，會喺人流較少嘅地方拍攝，但又話劇情唔係討論呢場運動，只係講件事點樣影響親情、友情、工作方面。拍攝期間，電影工作人員就曾經被指違反武漢肺炎限聚令但得到警察包庇，去到預告片推出，部分網民就因應題材同埋拍攝資金來自有江湖背景人仕，對呢套電影作出唔少批評。而一度聲稱嘅上映安排，亦畀戲院否認，甚至發生盜用其他人個名做導演嘅風波。

拍攝活動被指違反武漢肺炎限聚令 
於2020年7月一次拍攝活動嘅時候，半百演員及工作人員喺招待傳媒訪問及拜神儀式嗰陣，好多人都無戴口罩，被指違反武漢肺炎限聚令，現場有路過街坊叫佢哋戴口罩，但佢哋同埋在場警察都未有理會，有網民就懷疑警察有意包庇相同政治立場嘅人。

許芯悅哭訴莊思明攻擊 
許芯悅喺電影入面同楊明飾演情侶，拍攝嗰陣要拖手兼挨心口，但係許就指控楊明的女友莊思明場場戲都「近距離監視」，自己畀佢嘅氣場「嚇窒」，事件被報道後更有人要求許收聲。許又話好驚再被人身攻擊同詛咒，人與人之間要互相尊重，有錢唔係高人一等。其後莊思明反揶揄對方係小丑，博見報。

電影獲江湖人士旗下公司贊助 
《立場新聞》調查發現呢度係該電影由外號「崩牙駒」嘅江湖猛人尹國駒旗下馬來西亞上市公司 INIX 贊助，而該公司其中一名獨立非執董就係近年活躍於娛樂事務、綽號「沙田Me」嘅翟浩琛。而前立法會議員，已經因為國安法被逼流亡海外嘅羅冠聰，亦喺社交媒體批評電影質素，「台前幕後完全係業餘水平，打個燈都有三重殘影」，懷疑套戲係拎嚟洗黑錢。

涉嫌盜用導演劉國昌名字 
曾經執導《五億探長雷洛傳》嘅劉國昌，被列作呢套戲導演，但係佢其後接受訪問嘅時候，就話真正拍攝時冇參與，因為個劇本越嚟越藍，所以褪軚。佢又話，只係幫手睇過初稿，畀咗少少意見。對於自己被加名，佢就話控制唔到，感到無奈。

網民對預告片反應同埋上映安排 
喺10月，電影發佈預告片，寫咗「9 月 7 日」上映嘅字眼，但未見該片上畫，而且亦有網民大踩質素極低、畫質差、有頭冇尾。

去到10月21號，有網民發現電影《時代》嘅 Facebook 專頁，寫咗「《時代》將於2020年11月6日起於 Cinema City 旗下各大戲院放映」，結果凌晨4點，Cinema City 就發表聲明話冇為電影《時代》安排任何放映場次，「一切其他網上的謠言和虛假訊息皆與本公司無關」。

面對聲稱嘅上映安排被否定，製作公司回覆傳媒時，就聲稱由於電影題材敏感，受到發行商、戲院同埋各方面唔同政見因由嘅阻滯。投資方會重金投資包場戲院，最終搵到合適嘅方法同渠道令電影上映。

導演翟俊威想憑電影入圍金像獎 
蘋果日報喺2020年10月30號報道，雖然冇發行商肯接手，但翟俊威想憑呢套戲入圍金像獎，於是親自致電各戲院，仲留底聯絡電話，但係戲院商好多都擔心「賺埋都唔夠裝修費」。翟俊威本來可以選擇做社區放映，同一班藍絲圍爐取暖，但咁樣就唔符合金像獎報名資格。

血傘 - 一套一度計劃，關於雨傘革命但無開得成嘅愛國電影

2020年電影